Στο 50% των περιπτώσεων μια μετεγχειρητική κήλη θα εμφανιστεί εντός του πρώτου έτους από την αρχική επέμβαση. Οι απώτερες κήλες οφείλονται σε δυσλειτουργία του κολλαγόνου της ουλής.
Οι κήλες που εμφανίζονται πρώιμα μετά από λαπαροτομία θα πρέπει να αποκαθίστανται άμεσα, γιατί αλλιώς μεγαλώνουν γρήγορα σε διαστάσεις και τελικά καταλήγουν να αφορούν όλο το μήκος της αρχικής τομής και όσο αυξάνεται το μέγεθος της κήλης τόσο αυξάνονται οι επιπλοκές (έχει υπολογιστεί ότι για κάθε 1 εκ. κήλης αυξάνονται κατά 1 % οι επιπλοκές). Επίσης, όσο υπάρχει μια τέτοια κήλη και δεν επιδιορθώνεται, ατροφούν οι ορθοί κοιλιακοί (γιατί δεν δουλεύουν πια) κάνοντας ακόμη δυσκολότερη την αποκατάσταση.
Γενικά θα πρέπει να λεχθεί ότι η αντιμετώπιση των μετεγχειρητικών κηλών δεν είναι εύκολη υπόθεση και θα πρέπει να διενεργείται από έμπειρους Χειρουργούς, με γνώση εξειδικευμένων τεχνικών σύγκλεισης-αποκατάστασης των κοιλιακών τοιχωμάτων. Η παρουσία παλιάς μεγάλης ουλής ή προηγούμενου πλέγματος αυξάνει τον κίνδυνο επιπλοκών.